Kommissionens forordning (EF) nr. 4/2004

af 23. december 2003

om gennemførelsesbestemmelser til Rådets forordning (EØF) nr. 4045/89 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 4045/89 af 21. december 1989 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen, og om ophævelse af direktiv 77/435/EØF(1), senest ændret ved forordning (EF) nr. 2154/2002(2), særlig artikel 19, og

ud fra følgende betragtninger:

(1) Da bestemmelserne i forordning (EØF) nr. 4045/89 om EF's refusion af udgifter, som medlemsstaterne har afholdt i forbindelse med den i forordningen fastsatte kontrol, er blevet slettet, tjener gennemførelsesbestemmelserne til nævnte forskrifter i Kommissionens forordning (EØF) nr. 1863/90 af 29. juni 1990 om gennemførelsesbestemmelser til Rådets forordning (EØF) nr. 4045/89 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen, og om ophævelse af direktiv 77/435/EØF(3), senest ændret ved forordning (EF) nr. 2278/96(4), ikke mere noget formål.

(2) Der bør også fastsættes gennemførelsesbestemmelser for proceduren for nedsættelse af det minimumsantal af kontroller, der er fastsat i artikel 7, stk. 1, tredje afsnit, i forordning (EØF) nr. 4045/89, som opretter en ordning med gensidig bistand mellem medlemsstaterne med henblik på at udføre kontrollen.

(3) Ifølge forordning (EØF) nr. 4045/89 skal medlemsstaterne sende Kommissionen en række meddelelser. Da standardiseringen af formen af og indholdet i sådanne meddelelser gør det lettere at anvende dem og sikrer en ensartet fremgangsmåde, bør der vedtages nærmere regler om deres form og indhold.

(4) I betragtning af omfanget af de ændringer, der skal gennemføres, bør forordning (EØF) nr. 1863/90 udskiftes af hensyn til klarheden.

(5) De i denne forordning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -

UDSTEDT FØLGENDE FORORDNING:

KAPITEL I EMNE

Artikel 1

I denne forordning fastsættes gennemførelsesbestemmelser til forordning (EØF) nr. 4045/89.

KAPITEL II ANMODNING OM NEDSÆTTELSE AF MINDSTEANTALLET AF KONTROLLER

Artikel 2

Anmodningen om nedsættelse af mindsteantallet af kontroller, jf. artikel 7, stk. 1, i forordning (EØF) nr. 4045/89, indeholder de oplysninger, der er anført i bilag I til nærværende forordning.

Artikel 3

Beslutningen om at nedsætte mindsteantallet af kontroller, jf. artikel 7, stk. 1, tredje afsnit, i forordning (EØF) nr. 4045/89, træffes på grundlag af en vurdering af fordelene, når det gælder beskyttelsen af EF's finansielle interesse, og tager hensyn til følgende kriterier:

a) de fastslåede risici

b) den anvendte fremgangsmåde

c) gennemførelsesprocenten for mindsteantallet af kontroller i de foregående tre kontrolperioder og antallet af og procentsatsen for rettidigt gennemførte kontroller på grundlag af anmodninger om gensidig bistand i de foregående tre kontrolperioder

d) gennemførligheden af den planlagte fremgangsmåde og den eller de pågældende medlemsstaters særlige kontrolerfaringer med den pågældende fremgangsmåde eller i den pågældende sektor

e) det omfang, hvori kontrollører i en medlemsstat kan deltage i kontrollerne i den eller de andre medlemsstater som led i den fælles aktion

f) bekræftelse af, at den eller de andre medlemsstater i det krævede omfang deltager i den fælles aktion, hvis dette ikke er inkluderet i den eller de andre medlemsstaters program, som er indgivet i henhold til artikel 10, stk. 1, i forordning (EØF) nr. 4045/89

g) det omfang, hvori kontrol i tredjelande er planlagt og betragtes som gennemførlig

h) alle andre oplysninger, der findes nødvendige for at underbygge anmodningen.

Artikel 4

I den beslutning, der er nævnt i artikel 3, fastsættes det, med hvilken procentsats og hvilket antal mindsteantallet af kontroller i henhold til artikel 2, stk. 2, i forordning (EØF) nr. 4045/89 nedsættes.

KAPITEL III DOKUMENTERS INDHOLD

Artikel 5

1. Den årlige rapport, der er omhandlet i artikel 9, stk. 1, i forordning (EØF) nr. 4045/89, skal indeholde detaljerede oplysninger om mindst hvert af de aspekter af anvendelsen af forordning (EØF) nr. 4045/89, der er anført i bilag II til nærværende forordning, inddelt i klart identificerbare afsnit under de pågældende overskrifter.

2. Det årlige kontrolprogram, der er omhandlet i artikel 10 i forordning (EØF) nr. 4045/89, opstilles som vist i bilag III.

3. Den liste over virksomheder, der er omhandlet i artikel 7, stk. 2, i forordning (EØF) nr. 4045/89, opstilles som vist i bilag IV.

4. Den liste over virksomheder, der er omhandlet i artikel 7, stk. 3, i forordning (EØF) nr. 4045/89, opstilles som vist i bilag V.

5. En medlemsstats anmodning om hastekontrol af en virksomhed i en anden medlemsstat, jf. artikel 7, stk. 2 og 4, i forordning (EØF) nr. 4045/89, udformes som vist i bilag VI.

6. Oplysningerne om resultaterne af kontrollerne i henhold til artikel 7, stk. 2 og 4, i forordning (EØF) nr. 4045/89 afgives efter modellen i bilag VII.

7. Oplysningerne om anmodningerne og resultaterne af kontrollerne i henhold til artikel 7, stk. 2 og 4, i forordning (EØF) nr. 4045/89, der skal meddeles Kommissionen i form af kvartalsrapporter, jf. artikel 7, stk. 4, andet afsnit, i nævnte forordning, afgives efter modellen i bilag VIII.

Artikel 6

De oplysninger, der skal gives efter artikel 5, kan fremsendes på papir eller i elektronisk form i et format, som aftales mellem afsender og modtager.

Transaktionsdata i henhold til artikel 7 i forordning (EØF) nr. 4045/89 meddeles i elektronisk form i det format, der er fastsat i bilag II, punkt 2, til Kommissionens forordning (EF) nr. 2390/1999(5).

KAPITEL IV FÆLLES AKTIONER

Artikel 7

1. Kommissionen kan på eget initiativ eller på forslag af en medlemsstat og efter aftale med de berørte medlemsstater beslutte at samordne fælles aktioner vedrørende gensidig bistand mellem to eller flere medlemsstater som fastsat i artikel 7, stk. 1, i forordning (EØF) nr. 4045/89.

Når Kommissionen træffer sin beslutning, tager den især hensyn til følgende:

a) risikograden

b) transaktionernes omfang, især hyppigheden af samhandelen i EF og EF's handel med tredjelande, og deres finansielle betydning

c) behovet for at nå frem til en ensartet fremgangsmåde.

2. Efter aftale med de berørte medlemsstater udpeges en medlemsstat til at lede den fælles aktion.

Hver medlemsstat forbliver dog ansvarlig for gennemførelsen af den kontrol, der er fastsat i forordning (EØF) nr. 4045/89.

3. Hver medlemsstat:

a) udpeger de personer eller myndigheder, der skal gennemføre den fælles aktion på dens vegne

b) sikrer, at der stilles et tilstrækkeligt antal erfarne embedsmænd til rådighed for gennemførelsen af hver aktion

c) sikrer, at kontrollen gennemføres og rapporten udarbejdes og stilles til rådighed for alle deltagende medlemsstater og for Kommissionen inden for de fastsatte frister.

KAPITEL V AFSLUTTENDE BESTEMMELSER

Artikel 8

Forordning (EØF) nr. 1863/90 ophæves.

Artikel 9

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. december 2003.

På Kommissionens vegne

Franz Fischler

Medlem af Kommissionen

(1) EFT L 388 af 30.12.1989, s. 18.

(2) EFT L 328 af 5.12.2002, s. 4.

(3) EFT L 170 af 3.7.1990, s. 23.

(4) EFT L 308 af 29.11.1996, s. 30.

(5) EFT L 295 af 16.11.1999, s. 1.

BILAG I

>PIC FILE= "L_2004002DA.000602.TIF">

BILAG II

Oplysninger i den årlige rapport, som medlemsstaterne skal fremsende efter artikel 9, stk. 1, i forordning (EØF) nr. 4045/89

1. Forordningens forvaltning

Forordningens forvaltning, herunder ændringer af de organer, der er ansvarlige for kontrol, og af den særlige tjeneste, der skal føre tilsyn med forordningens anvendelse, jf. artikel 11, og af disse organers kompetenceområde.

2. Ændringer i lovgivningen

Ændringer i den nationale lovgivning, der er relevante for forordningens anvendelse, og som er blevet indført siden den foregående rapport.

3. Ændringer af kontrolprogrammet

En beskrivelse af eventuelle ændringer, der er foretaget af det kontrolprogram, som er blevet forelagt Kommissionen i henhold til forordningens artikel 10, stk. 2, siden programmet blev forelagt.

4. Kontrolprogrammets gennemførelse

Gennemførelsen af kontrolprogrammet for perioden, der slutter den 30. juni forud for den sidste frist for forelæggelsen af rapporten, jf. forordningens artikel 9, stk. 1, herunder følgende punkter både samlet og for hvert kontrolorgan (når mere end et kontrolorgan gennemfører kontrol efter forordningen):

a) antallet af gennemførte kontroller og antallet af virksomheder, der blev kontrolleret

b) antallet af kontroller, der stadig er under gennemførelse, og antallet af virksomheder, der kontrolleres

c) antallet af kontroller, der var planlagt for den pågældende periode, men som ikke blev gennemført, og antallet af virksomheder, der ikke blev kontrolleret som følge af manglende gennemførelse af disse kontroller

d) grundene til, at de i litra c) nævnte kontroller ikke blev gennemført

e) fordelingen på indbetalinger og udbetalinger og på foranstaltninger af den i litra a), b) og c) nævnte kontrol

f) resultaterne af de i litra a) omhandlede kontroller, herunder:

i) antallet af kontroller, hvor der blev afsløret uregelmæssigheder, og antallet af involverede virksomheder

ii) arten af disse uregelmæssigheder

iii) den pågældende foranstaltning, hvor der blev afsløret uregelmæssigheder

iv) de anslåede finansielle følger af hver uregelmæssighed

g) kontrollens gennemsnitlige varighed i mandedage, så vidt muligt med angivelse af den tid, der er medgået til planlægning, forberedelse og gennemførelse af kontrollen og indberetning.

5. Gennemførelse af kontrolprogrammer forud for det, der er omfattet af dette program

I rapporten anføres resultaterne af de kontroller, der blev gennemført i tidligere kontrolperioder, for hvilke resultaterne ikke var til rådighed på tidspunktet for indgivelse af rapporterne for disse kontrolperioder, herunder:

a) antallet af kontroller, hvor der blev afsløret uregelmæssigheder, og antallet af involverede virksomheder

b) arten af disse uregelmæssigheder

c) den pågældende foranstaltning, hvor der blev afsløret uregelmæssigheder

d) de anslåede finansielle følger af hver uregelmæssighed.

Resultaterne af kontroller i henhold til forordningens artikel 7, stk. 1, tredje afsnit, forelægges som sådanne.

6. Gensidig bistand

Anmodninger om gensidig bistand, der er fremsat og modtaget efter forordningens artikel 7, herunder resultaterne af kontrol, der er gennemført som hastekontrol efter artikel 7, stk. 2 og 4, og et resumé af de lister, der er sendt og modtaget efter artikel 7, stk. 2 og 3.

7. Ressourcer

Nærmere oplysninger om de ressourcer, der er til rådighed for gennemførelsen af kontrollen efter forordningen, herunder:

a) omfanget af det personale, udtrykt i mandeår, der beskæftiger sig med kontrol i henhold til forordningen, fordelt på de enkelte kontrolorganer og, hvis det er relevant, regioner

b) uddannelse af det personale, der beskæftiger sig med kontrol i henhold til forordningen, med angivelse af, hvor stor en del af det i litra a) omhandlede personale, der har fået denne uddannelse, og uddannelsens art

c) edb-udstyr og redskaber, der er til rådighed for det personale, som beskæftiger sig med kontrol i henhold til forordningen.

8. Vanskeligheder med anvendelse af forordning (EØF) nr. 4045/89

Vanskeligheder med forordningens anvendelse og de foranstaltninger, der er truffet for at løse dem, eller forslag med henblik herpå.

9. Forslag til forbedringer

Eventuelle forslag enten til forbedringer af forordningens anvendelse eller af forordningen selv.

BILAG III

>PIC FILE= "L_2004002DA.000902.TIF">

>PIC FILE= "L_2004002DA.001001.TIF">

>PIC FILE= "L_2004002DA.001101.TIF">

>PIC FILE= "L_2004002DA.001201.TIF">

>PIC FILE= "L_2004002DA.001301.TIF">

BILAG IV

>PIC FILE= "L_2004002DA.001402.TIF">

BILAG V

>PIC FILE= "L_2004002DA.001502.TIF">

BILAG VI

>PIC FILE= "L_2004002DA.001602.TIF">

>PIC FILE= "L_2004002DA.001701.TIF">

BILAG VII

>PIC FILE= "L_2004002DA.001802.TIF">

BILAG VIII

>PIC FILE= "L_2004002DA.001902.TIF">

>PIC FILE= "L_2004002DA.002001.TIF">